I 2019 blev Torben Hedegaard ringet op af Thisted Kommune, der sagde, at de tog hans sygedagpenge fra ham. De havde fået et anonymt tip om, at han fotograferede en del og solgte sine billeder på Facebook, og derfor havde han ikke ret til sygedagpenge. Det mente, Torben Hedegaard og 3F var en ulovlig handling, og derfor besluttede de sig for at stævne Thisted Kommune. I dag, halvandet år senere, begynder retssagen mod kommunen. - Vi mener, Torben havde ret til flexjob, da de tog hans sygedagpenge den 12. oktober 2019, fordi hans arbejdsevne var nedsat. Thisted Kommune mente, at hans arbejdsevne var til mere end en sygemelding, fordi han kunne gå i naturen og tage billeder. - Vi mener ikke, at man skal lægge vægt på Torbens hobbyfotografering overhovedet. Det er en fritidsaktivitet, og alle mennesker har ret til fritidsaktiviteter, siger Karin Petersen, der er socialpolitisk konsulent på sagen for 3F. Sagen er sat til at køre hele torsdag, men Karin Petersen regner ikke med en afgørelse på dagen. TV Midtvest lavede i 2019 et indslag om konflikten mellem Torben Hedegaard og jobcentret: - Tjener fede penge ved siden af Siden 2017 har Torben Hedegaard fra Bedsted været på sygedagpenge, inden kommunen altså i 2019 tog dem fra ham. Efter 16 år som ansat på en madrasfabrik i Hurup fik han en skade i lænden, og derfor blev han sygemeldt. Siden da har Torben Hedegaard gået lange ture, hvilket hans læge bad ham om. Han lider nemlig også af en lungesygdom, hvilket den friske luft ville kunne hjælpe på. Med sig på gåturene tog Torben Hedegaard sit kamera, hvor han har taget en del billeder af naturen, som han har lagt ud på sin Facebookside, og det er de billeder, som det anonyme tip har slået ned på. - Han kan tage på marked og udstille og sælge i en åben gruppe, som hedder ´Torben H foto´. Det ligner ingenting, at han tjener fede penge ved siden af sine sygedagpenge, stod der skrevet i det anonyme tip til Thisted Kommune. Kommunen valgte at reagere prompte og fratage Torben Hedegaard hans sygedagpenge. Ikke på grund af salg af fotos, men fordi de vurderede, at hvis han kunne fotografere så meget, som han gjorde, var hans arbejdsevne til mere end sygedagpenge. - Det er bare hobby og ikke en skid andet Thisted Kommunes modpart i sagen, 3F, står dog fast på, at fritidsaktiviteter ikke bør få betydning i sager om sygemelding. - Hvis det fik betydning, ville ingen under sygdom kunne have fritidsaktiviteter, og det strider mod handicapkonventionen. Det er en meget principiel sag for os, for vi mener, at flexjobbere og sygdomsramte har ret til et fritidsliv, siger Karin Petersen. Da TV MIDTEVST talte med Torben Hedegaard i 2019, mente han også, at fotograferingen udelukkende var på et hobbyplan. - Kommunen siger til mig, at der er kommet en anonym anmeldelse om, at jeg driver fotovirksomhed i min fritid. Det forstår jeg ikke en klap af overhovedet. Det er bare hobby og ikke en skid andet. Hvor mange penge har du tjent på dine billeder? - Jeg har ikke tjent en skid. Det er røde tal det hele, for det er dyrt at have sådan en hobby, fortalte Torben Hedegaard. Da hobbyfotografen fik frataget sine sygedagpenge, var han i gang med et praktikforløb i Jem & Fix i Nykøbing for at blive afklaret til et flexjob. Men sammen med sygedagpengene forsvandt et muligt flexjob også. - Det er noget lort. Det er noget rigtig, rigtig lort, og jeg er ked af, at det er, som det er, sagde Torben Hedegaard i 2019. 3F går i retssagen efter, at Torben Hedegaard får tilkendt flexjob og retten til sygedagpenge fra den 12. oktober 2019, hvor Thisted Kommune stoppede udbetalingerne.

Referat:
3F mener, det var ulovligt, da Thisted Kommune tog Torben Hedegaards sygedagpenge fra ham på baggrund af et anonymt tip om hans hobbyfotografering.